Na osnovu člana 99 stav 3 Zakona o vodama („Službeni list RCG“, broj 27/07 i “Službeni list CG”, br. 32/11 i 48/15), Ministarstvo poljoprivrede i ruralnog razvoja, donijelo je

PRAVILNIK

 **O METODOLOGIJI ZA PROGLAŠAVANJE EROZIVNIH PODRUČJA**

(„Službeni list Crne Gore“, br. 72/15 od 21. decembra 2015.)

Predmet

Član 1

Ovim pravilnikom propisuje se metodologija za proglašavanje erozivnih područja.

Metodologija za proglašavanje erozivnih područja

Član 2

Proglašavanje erozivnih područja vrši se na osnovu metodologije, koja se sastoji od:

* određivanja erozivnih područja;
* izrade mapa erozivnih područja; i
* proglašavanja erozivnih područja.

Određivanje erozivnih područja

Član 3

 Erozivna područja određuju se na područjima na kojima erozija nastala usljed dejstva vode i vjetra prouzrokuje ili može prouzrokovati štetna dejstva po zdravlje ljudi, životnu sredinu, kulturnu baštinu i privredne aktivnosti.

Erozivna područja određuju se na osnovu analize geoloških, zemljišnih, fizičko-geografskih, hidroloških karakteristika prostora i načina korišćenja zemljišta, uzimajući u obzir:

* istorijske i arhivske podatke o prošlim erozivnim događajima;
* izrađene studije, istraživanja i analize erozivnih pojava;
* meteorološke i hidrološke podatke;
* podatke o štetnim posljedicama erozivnih pojava;
* moguće uticaje dugoročnih planova razvoja i klimatskih promjena na pojavu erozije; i
* druge podatke u zavisnosti od specifičnosti područja.

Mape erozivnih područja

Član 4

Erozivna područja, koja su određena u skladu sa članom 3 ovog pravilnika, prikazuju se grafički na mapama erozivnih područja.

Mape erozivnih područja izrađuju se u razmjeri 1:25000 ili većoj i sadrže:

* erozivna područja sa prikazom granice područja i
* kategorije erozije sa povratnim periodom od 100 godina usljed dejstva voda ili vjetra.

Kategorije erozije određuju se na osnovu debljine sloja erodiranog ili nanešenog materijala i prikazuju na mapama erozivnih područja, na način dat u tabeli:

|  |  |  |  |
| --- | --- | --- | --- |
| **Kategorijaerozije** | **Debljina sloja erodiranog ili nanešenog materijala** [**d**] | **Boja erodiranog sloja** | **Boja nanešenog sloja** |
| 1 | d < 0,5 m | svijetlo crvena | svijetlo braon |
| 2 |  0,5 m ≤ d ≤ 2,0 m | crvena | braon |
| 3 | d > 2,0 m | tamno crvena | tamno braon |

Proglašavanje erozivnih područja

Član 5

Erozivna područja proglašavaju se radi sprječavanja štetnog dejstva erozije prouzrokovane vodom i vjetrom po zdravlje ljudi, životnu sredinu, kulturnu baštinu i privredne aktivnosti.

 Mape erozivnih područja izrađuju se u elektronskom i analognom obliku, a objavljuju se na internet stranici nadležnog organa lokalne samouprave.

**Stupanje na snagu**

**Član 6**

 Ovaj pravilnik stupa na snagu osmog dana od dana objavljivanja u "Službenom listu Crne Gore".